EFF-interdik: ‘ANC het meerderheid probeer misbruik’Julius Malema, leier van die EFF, op 21 Augustus 2014 buite die Nasionale Vergadering Foto: Nardus Engelbrecht/SAPA Regter Dennis Davis het die interdik toegestaan wat verhoed dat sanksies op die EFF se LP’s in die parlement toegepas kan word. “Die ANC het sy meerderheid in die parlement probeer misbruik deur die EFF tot onderdanigheid te probeer dwing oor die kwessie van #PayBackTheMoney en sodoende die korrupte president Jacob Zuma probeer beskerm,” het Mbuyiseni Ndlozi, woordvoerder van die EFF, gesê. “Ons sal weer die vraag opper wanneer Zuma sy patetiese staatsrede lewer en ons sal dit fel en binne die reëls dien. Intimidasie en dreigemente sal ons nie afskrik nie.” Die parlement het vroeër gesê hy sal aan die hof se uitspraak gehoor gee. “Die parlement neem kennis van die uitspraak wat as ŉ tussentydse maatreël die parlement noop om met onmiddellike effek die 20 EFF-LP’s se salarisse en toelae te betaal.” Die ANC het gesê die tussentydse interdik het slegs ten doel om die implementering van die sanksies teen die EFF-LP’s te vertraag en nie om dit te skrap of onwettig te verklaar nie. Die EFF het die aansoek ingedien na 20 van sy LP’s verlede maand deur die parlementêre komitee oor regte en voorregte skuldig bevind is aan wangedrag en gevolglik geskors is. Dit het gevolg nadat EFF-LP’s op 21 Augustus “betaal terug die geld” in die Nasionale Vergadering begin dreunsing het terwyl pres. Jacob Zuma vrae beantwoord het. Hulle het verwys na ŉ verslag van die Openbare Beskermer waarin sy aanbeveel het dat Zuma ŉ gedeelte van die R246 miljoen wat aan opgraderings by sy privaat woning in Nkandla spandeer is, moet terugbetaal.